Alle erkjenner seksuell omgang med mindreårig
Ifølge NTB erkjenner de imidlertid ikke straffskyld. – De har erkjent å ha hatt seksuell omgang med jenta, som er 15 år gammel. Hendelsene skal ha skjedd på flere ulike steder i sentrum, opplyser politijurist Sissel Kleiven ved Sogn og Fjordane politidistrikt til VG. Overfor NTB påpeker hun at forholdene har skjedd på ulike tidspunkt og på flere ulike åsteder i nærheten av sentrum, og at alle tre ikke har vært sammen med henne samtidig. En av de siktede er 17 år gammel, og de to andre er 19 år. Alle er bosatt i Nordfjord-området. – De skal ha hatt et visst bekjentskap til fornærmede, opplyser politiet. De tre mennene ble pågrepet søndag. De ble sluppet ut mandag, etter å ha blitt avhørt.De tre ble søndag pågrepet og siktet for seksuell omgang med mindreårig etter at en 15 år gammel jente anmeldte en voldtekt i forbindelse med Malakoff Rockfestival i Nordfjordeid. Sissel Kleiven ønsker ikke å gå inn på hva som har kommet frem i avhør, ut over at de tre tenåringene har erkjent å ha hatt seksuell omgang med jenta. Forholdet er anmeldt som voldtekt, men mennene er ikke siktet for dette. Videre kommer politiet til å gjennomføre dommeravhør av jenta, som kommer fra et annet sted i landet. Foeløpig avventer politiet også svar fra medisinske prøver. – Jenta har det veldig tøft, og familien ønsker nå ro, sier jentas bistandsadvokat Ann Mari Bjørlo til VG. Ifølge lokalavisen Fjordabladet var alle de involverte deltakere på festivalen. – Alle er jo både triste og lei seg for at det som har skjedd, men alle jeg har pratet med er likevel opptatt av at Malakoff Rockfestival er en trygg og god festival, sa ordføreren i Eid, Alfred Bjørlo, til VG mandag.17-åringens forsvarer Reidun Sæle Kongsvik sier til VG at hennes klient er lettet over å være løslatt. – Etter forholdene har han det bra. Han er lettet over å være løslatt, og er tilbake i en tilnærmet normal hverdag. Men han tar dette tungt, sier advokat Reidun Sæle Kongsvik, til VG. - Alle de tre siktede nekter straffskyld. Hva kan du si om det? – Det kan jeg ikke kommentere på dette tidspunktet i saken, sier hun. Heller ikke Elisabeth Elliot, som forsvarer en av 19-åringene, ønsker å kommentere dette. – Det har vært en påkjenning for ham å være pågrepet, og han er selvfølgelig lettet over å ha blitt sluppet ut fra varetekt. Nå har vi tiltro til at politiet foretar nødvendig etterforskning, sier Elliot om 19-åringen.
Alle de tre som er siktet for seksuell omgang med en mindreårig etter at en ung jente anmeldte en voldtekt i Nordfjordeid erkjenner å ha hatt seksuell omgang med jenta.